राजनीति पर अपने महाकाव्योचित प्रबंध के बाईसवें अध्याय में निकोलो मैकियावेली रेखांकित करता है कि तीन तरह की बुद्धिमत्ता होती है – ‘पहले प्रकार की बुद्धिमत्ता वह होती है जो चीजों को स्वयं समझ लेती है, दूसरे प्रकार की वह होती है जो दूसरों की समझने को समझ सकती है और तीसरे प्रकार की बुद्धिमत्ता वह होती है जो न तो स्वंय समझती है न तो किसी दूसरे से समझती है।’ वह आगे कहता है कि ‘पहले प्रकार की उत्कृष्ट है, दूसरे प्रकार की अच्छी और तीसरे प्रकार की व्यर्थ।’ यह चिन्तित कर देने वाली बात है कि अन्तिम प्रकार की बुद्धिमत्ता वाले लोगों की हमारे समाज में सर्वत्र प्रचुरता है। कैथरिन मेयो अमेरिकी इतिहासकार थीं, उनकी विवादग्रस्त कृति ‘मदर इंडिया’ की कटु निंदा हुई, यहां तक कि महात्मा गांधी ने भी इसकी कटु आलोचना की। तीखी आलोचना करते हुए उन्होंने टिप्पणी की कि ‘यह एक ड्रेन इंस्पेक्टर की रिपोर्ट है जो सिर्फ देश की गंदी नालियों को खोलने और उनका परीक्षण करने के एकमात्र उद्देश्य से तैयार की गई है और प्रेषित की गई है।’ फिर गांधी जी के खुले दिमाग का प्रमाण बाद के वर्षों में उस समय सामने आया, जब उन्होंने सभी भारतीयों से इस किताब को पढ़ने का आग्रह किया। उन्होंने कहा कि ‘इस किताब को केवल इस बात को समझने के लिए पढ़ा जाना चाहिए कि हमारे औपनिवेशिक मालिक हमारे देश पर अपने कब्जे को जायज ठहराने के लिए किस तरह के तर्कों की बौछार करते हैं।’ हमारे देश के लिए बहुत ही शर्म की बात है कि महात्मा के वचनों को भुला दिया गया और स्वतन्त्रता के सात दशकों के बाद भी इस किताब पर भारत में प्रतिबंध जारी है।